**Η ΦΙΛΙΚΗ ΕΤΑΙΡΕΙΑ ΕΝ. Γ – ΚΕΦ.1**

1. **α. Τι ήταν η Φιλική Εταιρεία, πού και πότε ιδρύθηκε;**

Η Φιλική Εταιρεία ήταν **μια οργάνωση** που ιδρύθηκε **μυστικά** το **1814 στην Οδησσό της Ρωσίας.**

**β. Ποιοι ήταν οι ιδρυτές της και ποιος ήταν ο σκοπός της;**

Την ίδρυσαν τρεις έμποροι**, ο Αθανάσιος Τσακάλωφ**, **ο Νικόλαος Σκουφάς και ο Εμμανουήλ Ξάνθος. Σκοπός** της εταιρείας ήταν ο **αγώνας για την απελευθέρωση.**

1. **Ποιοι γράφτηκαν αρχικά μέλη της Φιλικής Εταιρείας;**

**Αρχικά τα μέλη της Εταιρείας ήταν από τις ελληνικές παροικίες του εξωτερικού και τις Παραδουνάβιες Ηγεμονίες.** Οι ιδρυτές της ξεκίνησαν την εγγραφή μελών στις περιοχές αυτές παίρνοντας θάρρος από το επαναστατικό πνεύμα του Ρήγα, τους αγώνες του Λ.Κατσώνη και των Σουλιωτών, αλλά και των πασάδων που δεν υπάκουαν στον Σουλτάνο.

1. **Πώς ονομάζονταν τα μέλη της Φιλικής Εταιρείας, πώς επικοινωνούσαν μεταξύ τους, και πώς γινόταν η μύησή τους;**

Τα μέλη της Εταιρείας **αποκαλούνταν Φιλικοί,** επικοινωνούσαν μεταξύ τους με **κρυπτογραφικό κώδικα** (δηλαδή η γραφή τους ήταν με σύμβολα για να μην μπορούν να την καταλάβουν οι άλλοι) **και με συνθηματικές φράσεις.** Οι Φιλικοί δε γνωρίζονταν μεταξύ τους. Η μύησή τους στην οργάνωση **γινόταν κρυφά,** σαν ιεροτελεστία που **τη σφράγιζε ο όρκος** μπροστά σε ιερέα.

1. **Τι άφηναν οι Φιλικοί να εννοείται ότι υπήρχε πίσω από τη Φιλική Εταιρεία;**

Άφηναν να εννοείται **ότι υπήρχε μια Μεγάλη Δύναμη που ήθελε την απελευθέρωση των Ελλήνων.** Πολλοί πίστευαν πως αυτή ήταν η Ρωσία. Οι ηγέτες όμως της Εταιρείας γνώριζαν πολύ καλά ότι η Εταιρεία στηριζόταν στον ενθουσιασμό των λογίων πατριωτών και στα χρήματα που έδιναν τα μέλη της, κυρίως οι υπάλληλοι και οι έμποροι.

1. **Πότε και πού μετέφερε την έδρα της η Φιλική Εταιρεία και ποιοι μυήθηκαν τότε σε αυτήν;**

**Το 1818 η οργάνωση μετέφερε την έδρα της στην Κωνσταντινούπολη.** Τότε γράφτηκαν σε αυτήν μέλη από ολόκληρη την Οθωμανική Αυτοκρατορία και τη σημερινή Ελλάδα, όπως οι αγωνιστές Γρηγόριος Δικαίος ή **Παπαφλέσσας,** ο **Θεόδωρος Κολοκοτρώνης**, οι οπλαρχηγοί **Ιωάννης Φαρμάκης και** **Γεωργάκης Ολύμπιος** κ.ά. Την οργάνωση βοήθησε πολύ και ο μεγαλέμπορος **Παναγιώτης Σέκερης** που πρόσφερε μεγάλο μέρος της περιουσίας του.

1. **Όταν τα μέλη της Εταιρείας αυξήθηκαν, σε ποια πρόσωπα πρότειναν την αρχηγία της;**

Αρχικά πρότειναν την αρχηγία της οργάνωσης στον **Ιωάννη Καποδίστρια,** που ήταν τότε Υπουργός Εξωτερικών της Ρωσίας. Εκείνος όμως **αρνήθηκε**, γιατί πίστευε ότι οι συνθήκες που επικρατούσαν στην Ευρώπη δεν ήταν ευνοϊκές για τους Έλληνες. Μετά οι Φιλικοί πρότειναν την αρχηγία στον **Αλέξανδρο** **Υψηλάντη,** στρατηγό και υπασπιστή του Τσάρου, ο οποίος **δέχτηκε** με μεγάλο ενθουσιασμό.

1. **Ποια τα σχέδια των Φιλικών για τον τόπο έναρξης της Επανάστασης και γιατί;**

Σύμφωνα με τα σχέδια των Φιλικών **η Επανάσταση επρόκειτο να ξεκινήσει ταυτόχρονα στη Μολδοβλαχία και στην Πελοπόννησο,** ώστε **να διασπαστεί ο οθωμανικός στρατός,** ο οποίος βρισκόταν ήδη σε πόλεμο με τον Αλή Πασά των Ιωαννίνων, ενώ θα ξεσπούσαν και ταραχές στην Κωνσταντινούπολη. Ζήτησαν από τους **Σέρβους και τους Βούλγαρους** **να επαναστατήσουν,** ενώ αν οι Τούρκοι περνούσαν το Δούναβη **ίσως εμπλέκονταν και οι Ρώσοι**.

**ΕΡΓΑΣΙΑ ΣΤΟ ΤΕΤΡΑΔΙΟ**

**Γιατί υποστηρίζει ο Κολοκοτρώνης πως οι Έλληνες πρέπει να βασιστούν στις δικές τους δυνάμεις; (πηγή 2 και Ματιά στο παρελθόν, σελ.76)**